b'\n_START_ARTICLE_\nSlush (tapahtuma)\n_START_PARAGRAPH_\nSlush on kansainv\xc3\xa4linen vuodesta 2008 j\xc3\xa4rjestetty teknologia- ja kasvuyritystapahtuma, joka j\xc3\xa4rjestet\xc3\xa4\xc3\xa4n vuosittain Helsingiss\xc3\xa4. Vuodesta 2014 l\xc3\xa4htien tapahtumapaikkana on toiminut Messukeskus._NEWLINE_Slushin tavoitteena on saattaa yhteen kansainv\xc3\xa4lisi\xc3\xa4 kasvuyrityksi\xc3\xa4, sijoittajia ja mediaa sek\xc3\xa4 auttaa yritt\xc3\xa4ji\xc3\xa4 menestym\xc3\xa4\xc3\xa4n ja nostamaan yrityksens\xc3\xa4 maailman parhaaksi valitsemallaan toimialalla. My\xc3\xb6s useat suuryritykset, kuten Amazon, Google, Alibaba ja Rakuten vierailevat tapahtumassa vuosittain. Slush on noussut muutamassa vuodessa yhdeksi Euroopan johtavista kasvuyritystapahtumista._NEWLINE_Slushia j\xc3\xa4rjest\xc3\xa4\xc3\xa4 voittoa tavoittelematon yhteis\xc3\xb6, joka koostuu sijoittajista, yritt\xc3\xa4jist\xc3\xa4, opiskelijoista ja vapaaehtoisista.\n_START_SECTION_\n2017\n_START_PARAGRAPH_\nTapahtuma pidettiin marraskuun 30. ja joulukuun 1. p\xc3\xa4iv\xc3\xa4. P\xc3\xa4\xc3\xa4trendein\xc3\xa4 olivat analytiikka ja teko\xc3\xa4ly.\n_START_SECTION_\n2016\n_START_PARAGRAPH_\nVuonna 2016 Slush j\xc3\xa4rjestettiin 30.11.\xe2\x80\x931.12. Helsingin messukeskuksessa. Uutena sisartapahtumana n\xc3\xa4htiin Slush Music, jonka odotettiin tuovan 1500  teknologia- ja musiikkialan ammattilaista yhteen p\xc3\xa4iv\xc3\xa4ksi Kaapelitehtaalle. Slush j\xc3\xa4rjesti Finnairin kanssa yhteisty\xc3\xb6ss\xc3\xa4 suoran reittilennon tapahtumaan San Franciscosta Helsinkiin. Reittilennosta k\xc3\xa4ytet\xc3\xa4\xc3\xa4n my\xc3\xb6s lempinime\xc3\xa4 "Nerd bird" eli suomeksi n\xc3\xb6rttilintu.\n_START_SECTION_\n2015\n_START_PARAGRAPH_\nSlush 2015 j\xc3\xa4rjestettiin 11.\xe2\x80\x9312. marraskuuta. Slush Hacks j\xc3\xa4rjestettiin ensimm\xc3\xa4ist\xc3\xa4 kertaa, jossa mukana olivat Ultrahack, Junction, Industryhack ja AEC (Architecture, Engineering, Construction) Hackathon. Jokaisen haasteen voittajat p\xc3\xa4\xc3\xa4siv\xc3\xa4t pitchaamaan ideansa Slushin lavalla ja paras idea/tiimi voitti 20 000 euroa._NEWLINE_Slush sai marraskuussa 2015 Tasavallan presidentin kansainv\xc3\xa4listymispalkinnon.\n_START_SECTION_\n2014\n_START_PARAGRAPH_\nVuonna 2014 Slushissa vieraili 14\xc2\xa0000 ihmist\xc3\xa4 79 maasta. Tapahtumaan osallistui noin 1400 kasvuyrityst\xc3\xa4, 750 sijoittajaa, 700 toimittajaa ja 140 p\xc3\xa4\xc3\xa4omasijoitusyhti\xc3\xb6t\xc3\xa4. Tapahtuman puhujiin kuuluivat muun muassa Spotifyn perustaja Martin Lorentzon, Kiinan varap\xc3\xa4\xc3\xa4ministeri Wang Yang, Nasan astronautti Leland Melvin sek\xc3\xa4 kapellimestari ja s\xc3\xa4velt\xc3\xa4j\xc3\xa4 Esa-Pekka Salonen. Nokia julkaisi tapahtumassa ensimm\xc3\xa4isen Android-taulutietokoneensa, Nokia N1:n._NEWLINE_Vuoden 2014 tapahtuma oli Suomen historian suurin tekninen tuotanto, ohittaen vuonna 2007 Suomessa j\xc3\xa4rjestetyt Euroviisut._NEWLINE_Vuoden 2014 pitching-kilpailun voitti Enbrite.ly, joka kehitt\xc3\xa4\xc3\xa4 internet-liikenteen hallintapalveluja. Voittaja sai palkinnoksi 500\xc2\xa0000 euron sijoituksen, joka oli suurin koskaan vastaavanlaisessa kilpailussa jaettu palkinto.\n_START_SECTION_\n2013\n_START_PARAGRAPH_\nVuoden 2013 Slush ker\xc3\xa4si Kaapelitehtaalle yhteens\xc3\xa4 7\xc2\xa0000 ihmist\xc3\xa4, 1\xc2\xa0200 kasvuyrityst\xc3\xa4 ja 120 p\xc3\xa4\xc3\xa4omasijoitusyhti\xc3\xb6t\xc3\xa4. Patenttitoimisto Moosedog Oy teki kattavan innovaatiotutkimuksen tapahtuman yhteydess\xc3\xa4. Kasvuyrityksist\xc3\xa4 18% oli rekister\xc3\xb6inyt tuotenimens\xc3\xa4 tavaramerkkin\xc3\xa4 ja keskim\xc3\xa4\xc3\xa4rin kasvuyrityksell\xc3\xa4 oli 0.59 patenttihakemusta. Tapahtuma sai suurta kansainv\xc3\xa4list\xc3\xa4 huomiota ja noteerattiin muun muassa The New York Timesissa ja The Wall Street Journalissa. Tapahtuman puhujiin kuuluivat esimerkiksi Viron presidentti Toomas Hendrik Ilves, Electronic Artsin toimitusjohtaja John Riccitiello sek\xc3\xa4 Skypen perustaja Niklas Zennstr\xc3\xb6m. _NEWLINE_Vuoden 2013 pitching-kilpailun voitti Weekdone, joka kehitt\xc3\xa4\xc3\xa4 ty\xc3\xb6nteon seurantaty\xc3\xb6kalua tiimeille.\n_START_SECTION_\n2012\n_START_PARAGRAPH_\nVuonna 2012 Slushiin osallistui 3\xc2\xa0500 ihmist\xc3\xa4, 560 kasvuyrityst\xc3\xa4 ja 41 p\xc3\xa4\xc3\xa4omasijoitusyhti\xc3\xb6t\xc3\xa4._NEWLINE_Vuoden pitching-kilpailun voitti FishBrain, kalastajille kohdistettu sosiaalinen media.\n_START_SECTION_\n2011\n_START_PARAGRAPH_\nVuoden 2011 tapahtumassa oli 1\xc2\xa0500 osallistujaa, 150 kasvuyrityst\xc3\xa4 ja 15 p\xc3\xa4\xc3\xa4omasijoitusyhti\xc3\xb6t\xc3\xa4. _NEWLINE_Pitching-kilpailun voitti musiikinopetukseen liittyvi\xc3\xa4 teknologioita kehitt\xc3\xa4v\xc3\xa4 Ovelin (nyk. Yousician).\n_START_SECTION_\n2008\xe2\x80\x932010\n_START_PARAGRAPH_\nSlush j\xc3\xa4rjestettiin ensimm\xc3\xa4isen kertaa vuonna 2008 Kulttuuritehdas Korjaamolla. Vuonna 2009 tapahtuma muutti Kaapelitehtaalle. Ensimm\xc3\xa4iset kolme vuotta tapahtuma oli suunnattu paikallisille yritt\xc3\xa4jille ja sijoittajille. Vuosina 2008\xe2\x80\x932010 osallistujam\xc3\xa4\xc3\xa4r\xc3\xa4 kasvoi 250:sta 500:aan. Slushin pitching-kilpailujen voittajat kyseisin\xc3\xa4 vuosina olivat Illtags, Sibesonke ja Dealmachine.'